b'\n_START_ARTICLE_\nSpriitehtaan talo\n_START_PARAGRAPH_\nSpriitehtaan talo eli Branderin talo oli Tampereella Kauppakadun ja H\xc3\xa4meenpuiston kulmassa (osoitteessa Kauppakatu 16) sijainnut kolmikerroksinen liike- ja asuinrakennus. Uusrenessanssityylisen talon suunnitteli arkkitehti F. L. Calonius, ja se valmistui 1891. Rakennusta kutsuttiin Spriitehtaan taloksi, koska korttelin sis\xc3\xa4pihalla oli Granbergin viinatehdas. _NEWLINE_Vuonna 1920 taloon perustettiin Branderin konditoria. Paikkaa alettiin nimitt\xc3\xa4\xc3\xa4 Branderin taloksi tai \xe2\x80\x9dBrantsun kulmaksi\xe2\x80\x9d. 1920-luvulla rakennuksessa toimi my\xc3\xb6s hotelli Astoria, jonka tiloista tehtiin my\xc3\xb6hemmin yksityinen sairaala. _NEWLINE_Spriitehtaan talo purettiin 1962. Sen tilalle tuli asunto-osakeyhti\xc3\xb6 Kauppakartanon liike- ja asuinkerrostalo, jonka suunnitteli Mirjam Kulmala. Purkamista perusteltiin muun muassa taloudellisella kannattavuudella: korkeampaan taloon mahtui lis\xc3\xa4\xc3\xa4 asuntoja, joten se tuotti enemm\xc3\xa4n._NEWLINE_Seppo Rihlama harmittelee talon kohtaloa kirjassaan Rakennustaidetta Tampereella (1968):  \xe2\x80\x9d\xe2\x80\x93 \xe2\x80\x93 rakennus oli paitsi Caloniuksen ehk\xc3\xa4 jaloin saavutus my\xc3\xb6s koko Tampereenkin rakennustaiteessa merkkiteos, joka ehdottomasti olisi ollut suojattava tuholta. Caloniuksen muotokieli oli siin\xc3\xa4 rikastunut jo l\xc3\xa4helle uusbarokkia, mutta kysymys ei suinkaan ollut koriste-elementtien mielivallasta, vaan kypsyneen taiteilijan hallitusta plastiikasta.\xe2\x80\x9d'